LIETUVOS RESPUBLIKOS SVEIKATOS APSAUGOS MINISTRAS

VALSTYBINĖS MAISTO IR VETERINARIJOS TARNYBOS DIREKTORIUS

ĮSAKYMAS

DĖL VAISTINIŲ PREPARATŲ PARDAVIMO PAGAL VETERINARINIŲ vaistų RECEPTUS IR PARAIŠKAS VAISTINĖSE TVARKos APRAŠO PATVIRTINIMO

2014 m. liepos 3 d. Nr. V-756/ B1-573

Vilnius

Vadovaudamiesi Lietuvos Respublikos farmacijos įstatymo 35 straipsnio 10 dalimi, Lietuvos Respublikos narkotinių ir psichotropinių medžiagų kontrolės įstatymo 17 straipsnio 3 dalimi:

1. T v i r t i n a m e Vaistinių preparatų pardavimo pagal veterinarinių vaistų receptus ir paraiškas vaistinėse tvarkos aprašą (pridedama).

2. P a v e d a m e įsakymo vykdymo kontrolę pagal kompetenciją vykdyti Valstybinės maisto ir veterinarijos tarnybos teritorinėms valstybinėms maisto ir veterinarijos tarnyboms ir Valstybinės vaistų kontrolės tarnybos prie Lietuvos Respublikos sveikatos apsaugos ministerijos viršininkui.

Sveikatos apsaugos ministras Vytenis Povilas Andriukaitis

Valstybinės maisto ir veterinarijos tarnybos direktorius Jonas Milius

PATVIRTINTA

Lietuvos Respublikos sveikatos apsaugos ministro ir Valstybinės maisto ir veterinarijos tarnybos direktoriaus 2014 m. liepos 3 d.

įsakymu Nr. V-756/ B1-573

Vaistinių Preparatų PARDAVIMO PAGAL VETERINARINIŲ VAISTŲ RECEPTUS IR PARAIŠKAS VAISTINĖSE TVARKos APRAŠAS

I SKYRIUS

BENDROSIOS NUOSTATOS

1. Vaistinių preparatų pardavimo pagal veterinarinių vaistų receptus ir paraiškas vaistinėse tvarkos aprašas (toliau – Aprašas) reglamentuoja vaistinių preparatų pardavimo pagal veterinarinių vaistų receptus (toliau – veterinarinis receptas) ir veterinarinių vaistų paraiškas (toliau – paraiška) bei veterinarinių receptų ir paraiškų, pagal kurias vaistinėse buvo įsigyta vaistinių preparatų, saugojimo ir naikinimo tvarką Lietuvos Respublikoje.

2. Apraše vartojamos sąvokos ir jų apibrėžtys:

2.1. narkotinis vaistinis preparatas – vaistinis preparatas, kurio sudėtyje yra narkotinių ar psichotropinių medžiagų, įrašytų į Lietuvos Respublikos sveikatos apsaugos ministro patvirtintų Narkotinių ir psichotropinių medžiagų sąrašų II sąrašą (Narkotinės ir psichotropinės medžiagos, leidžiamos vartoti medicinos tikslams);

2.2. psichotropinis vaistinis preparatas – vaistinis preparatas, kurio sudėtyje yra psichotropinių medžiagų, įrašytų į Lietuvos Respublikos sveikatos apsaugos ministro patvirtintų Narkotinių ir psichotropinių medžiagų sąrašų III sąrašą (Psichotropinės medžiagos, leidžiamos vartoti medicinos tikslams);

2.3. kitos Apraše vartojamos sąvokos atitinka Lietuvos Respublikos farmacijos įstatyme, Lietuvos Respublikos veterinarijos įstatyme, Lietuvos Respublikos narkotinių ir psichotropinių medžiagų kontrolės įstatyme, Veterinarinių vaistų receptų ir paraiškų rašymo taisyklėse, patvirtintose Valstybinės maisto ir veterinarijos tarnybos direktoriaus 2004 m. kovo 12 d. įsakymu Nr. B1-200 „Dėl Veterinarinių vaistų receptų ir paraiškų rašymo taisyklių patvirtinimo“ (toliau – Veterinarinių vaistų receptų ir paraiškų rašymo taisyklės), vartojamas sąvokas.

II SKYRIUS

vaistinių preparatų pARDAVIMO VAISTINĖSE TVARKA

3. Vaistiniai preparatai, kurie yra įregistruoti Lietuvos Respublikos vaistinių preparatų registre, Bendrijos vaistinių preparatų registre arba Lygiagrečiai importuojamų vaistinių preparatų sąraše, arba ekstemporalūs vaistiniai preparatai pagal veterinarinius receptus ir paraiškas parduodami vaistinėse.

4. Vaistiniai preparatai parduodami pagal veterinarinius receptus, jeigu:

4.1. pateikto veterinarinio recepto forma atitinka nustatytą Veterinarinių vaistų receptų ir paraiškų rašymo taisyklių 1 priede;

4.2. pateikiamas pirmasis (gelsvos spalvos, skirtas vaistinei) ir antrasis (žalsvos spalvos, skirtas gyvūno laikytojui) veterinarinio recepto egzemplioriai;

4.3. veterinariniame recepte nurodyta:

4.3.1. įvardijamojoje dalyje (inscriptio):

4.3.1.1. grafoje „veterinarinės gydymo įstaigos pavadinimas, kodas, adresas, telefonas“ veterinarijos paslaugų teikėjo duomenys (juridinio asmens pavadinimas, kodas, adresas, telefono numeris arba fizinio asmens vardas (-ai), pavardė (-ės), adresas ir telefono numeris);

4.3.1.2. išrašymo data ir numeris;

4.3.1.3. gyvūno laikytojo (savininko) vardas (-ai), pavardė (-ės), adresas ir telefono numeris;

4.3.1.4. gyvūno rūšis, amžius, identifikavimo numeris (jei jį turi), spalva, svoris; gydomų gyvūnų skaičius;

4.3.1.5. grafoje „Registracijos numeris ambulatoriniame žurnale“ gyvūno registracijos numeris Gydomų gyvūnų registracijos žurnale, kurio forma patvirtinta Valstybinės maisto ir veterinarijos tarnybos direktoriaus 2005 m. gruodžio 29 d. įsakymu Nr. B1-735 „Dėl Apskaitos žurnalų, formų ir jų pildymo nurodymų patvirtinimo“;

4.3.2. kreipimosi į farmacijos specialistą dalyje (invocatio), išreiškiamoje lotyniško žodžio recipe (liet. paimk) santrumpa Rp.:

4.3.2.1. informaciją apie skiriamą vaistinį preparatą (informacija gali būti nurodoma lotynų kalba (gali būti vartojamos Receptuose vartotinos santrumpos, patvirtintos Lietuvos Respublikos sveikatos apsaugos ministro 2002 m. kovo 8 d. įsakymu Nr. 112 „Dėl receptų rašymo ir vaistų bei kompensuojamųjų medicinos pagalbos priemonių išdavimo (pardavimo) gyventojams“) arba lietuvių kalba, vartojant farmacinių formų, talpyklų, uždorių, vartojimo įtaisų, vartojimo būdų, vartojimo metodų, laikymo sąlygų, tinkamumo vartoti laiko standartinius terminus, įtrauktus į Farmacinių formų, Talpyklių, uždorių ir vartojimo įtaisų, Sudėtinių farmacinių formų bei Vartojimo būdų ir metodų standartinių terminų sąrašus, patvirtintus Valstybinės vaistų kontrolės tarnybos prie Lietuvos Respublikos sveikatos apsaugos ministerijos (toliau – VVKT) viršininko 2011 m. vasario 23 d. įsakymu Nr. 1A-159 „Dėl Farmacinių formų, Talpyklių, uždorių ir vartojimo įtaisų, Sudėtinių farmacinių formų bei Vartojimo būdų ir metodų standartinių terminų sąrašų patvirtinimo“, tarptautiniu prekės ženklu neregistruotų vaistinių medžiagų bei vaistinių medžiagų, nurodytų Europos farmakopėjoje, pavadinimus ir kitus standartinius terminus):

4.3.2.1.1. vaistinio preparato farmacinė forma;

4.3.2.1.2. vaistinio preparato bendrinis pavadinimas. Vaistinius preparatus, kuriuos sudaro trys ar daugiau veikliųjų medžiagų, ir gatavus vaistinius preparatus, kurių gamintojo originali pakuotė yra kombinuota: paeiliui vartojamos skirtingo stiprumo ir iš skirtingų veikliųjų medžiagų sudarytos vaistinio preparato dozuotės, paeiliui vartojamos skirtingos farmacinės formos ir iš skirtingų veikliųjų medžiagų sudarytos vaistinio preparato dozuotės, leidžiama nurodyti prekiniais pavadinimais. Išrašant ekstemporalų vaistinį preparatą turi būti pirmiausiai nurodyta pagrindinė vaistinė medžiaga, o toliau – kitos sudedamosios dalys;

4.3.2.1.3. vaistinio preparato stiprumas (vaistinės medžiagos kiekį): masės vienetai (gramais (g), miligramais (mg), mikrogramais (mcg)), tūrio vienetai (mililitrais (ml)), masės / tūrio vienetai (gramais / mililitre (g/ml)), veikimo vienetais;

4.3.2.1.4. dozuočių (vaistinio preparato vienetų – tablečių, ampulių ir pan.) skaičius, atsižvelgiant į originalios pakuotės dydį, gydymo kursą;

4.3.2.1.5. vienkartinė dozė – vienu kartu sunaudojamas vaistinio preparato kiekis (pvz.: po 1/2 tabletės, po 15 lašų, po 1 ampulę);

4.3.2.1.6. naudojimo būdas: girdyti, tepti, švirkšti į raumenis ir kt. (negali būti nurodyta tik „injekciniai“, „vartojimas žinomas“);

4.3.2.1.7. naudojimo dažnumas: kiek kartų per dieną, kas kiek laiko ir pan.;

4.3.2.1.8. naudojimo laikas: prieš šėrimą, šėrimo metu, po šėrimo ir kt.;

4.3.2.2. išlauka, kai vaistinis preparatas skiriamas maistiniam gyvūnui;

4.3.3. baigiamojoje dalyje (subscriptio) – vaistinį preparatą skyrusio veterinarijos gydytojo vardas (-ai), pavardė (-ės) (gali būti dedamas spaudas), telefono numeris ir veterinarijos praktikos licencijos numeris;

4.4. nėra pasibaigęs veterinarinio recepto galiojimo laikas (10 dienų nuo išrašymo dienos, neįskaitant išrašymo dienos, išskyrus Aprašo 16 punkte numatytą atvejį).

5. Vaistiniai preparatai parduodami pagal paraiškas, jeigu:

5.1. pateikiama paraiška, kurios forma nustatyta Veterinarinių vaistų receptų ir paraiškų rašymo taisyklių 2 priede;

5.2. pateikiamas pirmasis (gelsvos spalvos, skirtas vaistinei) ir antrasis (baltos spalvos, skirtas veterinarijos gydytojui) paraiškos egzemplioriai;

5.3. paraiškos:

5.3.1. grafoje „įmonės pavadinimas, kodas, adresas, telefonas“ nurodyti veterinarijos paslaugų teikėjo duomenys (juridinio asmens pavadinimas, kodas, adresas, telefono numeris arba fizinio asmens vardas (-ai), pavardės (-es), adresas ir telefono numeris) arba gyvūno laikytojo duomenys (juridinio asmens pavadinimas, kodas, adresas, telefono numeris / fizinio asmens vardas (-ai), pavardė (-ės), adresas, telefono numeris);

5.3.2. grafoje „Vaisto firminis pavadinimas, registruotojas (jei reikia) ir vaisto forma“ nurodyta informaciją apie vaistinį preparatą pagal Aprašo 4.3.2.1.1–4.3.2.1.3 papunkčius;

5.3.3. grafoje „Pirminių pakuočių skaičius (vnt.)“ nurodytas dozuočių (vaistinio preparato vienetų – tablečių, ampulių ir pan.) skaičius (narkotinių vaistinių preparatų dozuočių skaičius rašomas žodžiais);

5.3.4. grafos „Vaisto kiekis vienoje pirminėje pakuotėje“ ir „Pirminės pakuotės pavadinimas“ užbrauktos ištisiniu brūkšniu;

5.3.5. grafoje „Veterinarijos gydytojas“ nurodyti veterinarijos gydytojo vardas (-ai), pavardė (-ės), yra veterinarijos gydytojo parašas, paraiška patvirtina veterinarijos paslaugos teikėjo atspaudu (jeigu veterinarijos paslaugos teikėjas jį turi. Jeigu veterinarijos paslaugų teikėjas fizinis asmuo, paraišką rašantis veterinarijos gydytojas patvirtina ją veterinarijos gydytojo spaudu su atpažinimo numeriu) arba gyvūno laikytojo antspaudu (jeigu gyvūno laikytojas jį turi. Jeigu gyvūno laikytojas neturi antspaudo, paraišką rašantis veterinarijos gydytojas patvirtina ją veterinarijos gydytojo spaudu su atpažinimo numeriu);

5.4. nėra pasibaigęs paraiškos galiojimo laikas (10 dienų nuo išrašymo dienos, neįskaitant išrašymo dienos, išskyrus Aprašo 16 punkte numatytą atvejį).

6. Psichotropiniai vaistiniai preparatai parduodami pagal veterinarinius receptus ar paraiškas vaistinėse, turinčiose VVKT išduotą licenciją verstis III sąrašo psichotropinių medžiagų mažmenine prekyba arba licenciją verstis II ir III sąrašų narkotinių ir psichotropinių medžiagų mažmenine prekyba, o narkotiniai vaistiniai preparatai parduodami tik pagal paraiškas vaistinėse, turinčiose VVKT išduotą licenciją verstis II ir III sąrašų narkotinių ir psichotropinių medžiagų mažmenine prekyba.

7. Vaikams iki 10 metų vaistiniai preparatai neparduodami.

8. Vaikams iki 18 metų draudžiama parduoti vaistinius preparatus, kuriais piktnaudžiaujant gali išsivystyti priklausomybė ar toksikomanija: narkotinius vaistinius preparatus, psichotropinius vaistinius preparatus, antidepresinius vaistinius preparatus, antihistamininius vaistinius preparatus, taip pat vaistinius preparatus, kurių sudėtyje yra etanolio, klonidino.

9. Farmacijos specialistai turi teisę paprašyti, kad veterinarinį receptą ar paraišką pateikęs asmuo parodytų asmens tapatybę patvirtinantį dokumentą.

10. Pagal veterinarinį receptą gyvūno laikytojui vienu kartu psichotropinių vaistinių preparatų galima parduoti ne ilgesniam kaip 30 dienų gydymo kursui, kitų vaistinių preparatų, išskyrus narkotinius vaistinius preparatus, galima parduoti ne ilgesniam kaip 30 dienų gydymo kursui, išskyrus šio Aprašo 12 punkte nustatytą atvejį. Aprašo 12 punkto reikalavimai netaikomi parduodant psichotropinius vaistinius preparatus – jų parduodama tiek, kiek išrašyta.

11. Pagal paraišką parduodamas paraiškoje nurodytas vaistinių preparatų kiekis, išskyrus šio Aprašo 12 punkte nustatytą atvejį. Aprašo 12 punkto reikalavimai netaikomi parduodant narkotinius ir psichotropinius vaistinius preparatus – jų parduodama tiek, kiek išrašyta.

12. Jeigu veterinariniame recepte ar paraiškoje išrašyto vaistinio preparato dozuočių kiekis neatitinka originalios gamintojo pakuotės, ją leidžiama išardyti taip, kad ant vaistinėje paliekamos ir išduodamos pakuotės dalies būtų gamintojo žymos: vaistinio preparato pavadinimas, stiprumas, gamybos serija, rinkodaros teisės turėtojo pavadinimas, tinkamumo vartoti terminas. Jei neįmanoma išardyti pakuotės taip, kad būtų išduotas tikslus išrašytas vaistinio preparato dozuočių kiekis, leidžiama, pirkėjui sutikus, parduoti ne daugiau kaip 10 proc. mažesnį ar ne daugiau kaip 30 proc. didesnį vaistinio preparato kiekį už nurodytą veterinariniame recepte ar paraiškoje. Farmacijos specialistas, atsižvelgdamas į parduotą faktinį vaistinio preparato kiekį, veterinariniame recepte turi pažymėti, iki kada gyvūnui gydyti užteks faktiškai parduoto vaistinio preparato kiekio.

13. Farmacijos specialistas, parduodamas vaistinį preparatą pagal veterinarinį receptą ar paraišką, turi informuoti pirkėją apie to paties bendrinio pavadinimo, farmacinės formos ir stiprumo vaistinių preparatų, esančių vaistinėje, kainas, pirmiausia pasiūlydamas pigiausią vaistinį preparatą. Jeigu bent vienas didmeninio platinimo licencijos turėtojas turi analogiškų vaistinių preparatų, kurių numatoma mažmeninė kaina būtų mažesnė nei turimų vaistinėje to paties bendrinio pavadinimo, farmacinės formos ir stiprumo vaistinių preparatų, apie tai farmacijos specialistas privalo informuoti pirkėją ir, jam pageidaujant, vaistinius preparatus užsakyti.

14. Jei kyla neaiškumų dėl veterinariniame recepte ar paraiškoje nurodyto vaistinio preparato pavadinimo ir pan., farmacijos specialistas privalo juos išsiaiškinti su veterinarinį receptą ar paraišką išrašiusiu veterinarijos gydytoju. To padaryti nepavykus, vaistininkas pats sprendžia, ar išduoti vaistinius preparatus. Jei vaistininko padėjėjui (farmakotechnikui) nepavyksta išsiaiškinti kilusių klausimų su receptą ar paraišką išrašiusiu veterinarijos gydytoju, vaistininko padėjėjas (farmakotechnikas) dėl vaistinių preparatų pardavimo turi konsultuotis su jį prižiūrinčiu vaistininku.

15. Jei vaistinėje nėra veterinariniame recepte ar paraiškoje nurodyto stiprumo vaistinio preparato, farmacijos specialistas, pirkėjui sutikus, turi teisę parduoti to paties bendrinio pavadinimo kito stiprumo vaistinį preparatą, nekeisdamas farmacinės formos bei naudojimo dažnumo. Parduodamas vaistinės medžiagos kiekis turi atitikti veterinariniame recepte ar paraiškoje nurodytą vaistinės medžiagos kiekį.

16. Jei asmens kreipimosi metu vaistinėje nėra reikiamo vaistinio preparato, tačiau jį turi bent vienas didmeninio platinimo licencijos turėtojas, farmacijos specialistas turi pasiūlyti jį užsakyti. Užsakant vaistinį preparatą, kurio numatoma mažmeninė kaina (įskaitant visus mokesčius) yra didesnė kaip 100 Lt (vienas šimtas litų) arba atitinkamai 28 eurai, vaistinė turi teisę prašyti asmens sumokėti avansinę įmoką, kuri negali būti didesnė kaip 30 proc. apytikrės vaistinio preparato kainos. Užsakyti vaistiniai preparatai miestuose pristatomi ne vėliau kaip per 2 darbo dienas, miesteliuose ir kaimuose – per 4 darbo dienas. Šiuo atveju veterinarinis receptas ar paraiška užregistruojama vaistinėje. Ant veterinarinio recepto ar paraiškos dedamas spaudas „Vaistai užsakyti“, nurodomas vaistinės pavadinimas ir užsakymo data. Draudžiama kitai vaistinei išduoti vaistinius preparatus, jei veterinarinis receptas ar paraiška yra pažymėta spaudu „Vaistai užsakyti“ ir nurodytas vaistinės pavadinimas bei užsakymo data. Jeigu, užsakius receptinius vaistinius preparatus, baigiasi veterinarinio recepto galiojimo terminas, nurodytas Aprašo 4.4 papunktyje, ar paraiškos galiojimo terminas, nurodytas Aprašo 5.4 papunktyje, veterinarinis receptas ar paraiška laikomi galiojančiais atsižvelgiant į šiame punkte nustatytus užsakytų vaistinių preparatų pristatymo į vaistines terminus. Jei, užsakius receptinius vaistinius preparatus, paskutinė veterinarinio recepto ar paraiškos galiojimo diena yra poilsio ar švenčių diena, veterinarinio recepto ar paraiškos galiojimo pabaigos diena laikoma po jos einanti darbo diena.

17. Parduodant vaistinius preparatus, kitoje kiekvieno veterinarinio recepto ar paraiškos blanko pusėje nurodomos vaistinių preparatų kainos, dedamas spaudas „Vaistai išduoti ..... vaistinėje“, nurodomas vaistinės (jos filialo) pavadinimas, faktiškai parduoto vaistinio preparato prekinis pavadinimas, stiprumas bei dozuočių kiekis, vaistinio preparato pardavimo data, dedamas vaistinį preparatą pardavusio farmacijos specialisto spaudas ir parašas.

Jeigu vaistinės kasos čekyje yra nurodyta vaistinio preparato kaina, vaistinės (jos filialo) pavadinimas, faktiškai parduoto vaistinio preparato prekinis pavadinimas, stiprumas, dozuočių kiekis ir vaistinių preparatų pardavimo data, vietoj spaudo „Vaistai išduoti ... vaistinėje“ ir aukščiau išvardytų įrašų kitoje kiekvieno veterinarinio recepto pusėje gali būti priklijuojami arba prisegami kasos čekiai bei dedamas vaistinį preparatą išdavusio (pardavusio) farmacijos specialisto spaudas ir parašas, pažymint ir čekį, ir recepto blanką.

18. Pardavus vaistinius preparatus, recepto antrasis egzempliorius ar paraiškos antrasis egzempliorius grąžinamas juos pateikusiam asmeniui.

19. Veterinarijos paslaugų teikėjo ar gyvūnų laikytojo vardu pagal paraišką narkotinius ir (ar) psichotropinius vaistinius preparatus perkantis asmuo farmacijos specialistui turi pateikti įgaliojimą, jeigu jis nėra veterinarijos paslaugų teikėjas ar gyvūno laikytojas fizinis asmuo, nurodytas paraiškos grafoje „įmonės pavadinimas, kodas, adresas, telefonas“.

20. Narkotinius ir (ar) psichotropinius vaistinius preparatus parduodantis farmacijos specialistas turi patikrinti Aprašo 19 punkte nurodytą įgaliojimą, kai jis turi būti pateikiamas.

21. Pagal neteisingai užpildytą veterinarinį receptą ar paraišką ir (ar) pasibaigus veterinarinio recepto galiojimo laikui, nurodytam Aprašo 4.4 papunktyje, ar paraiškos galiojimo laikui, nurodytam Aprašo 5.4 papunktyje, vaistiniai preparatai neparduodami, išskyrus šio Aprašo 16 punkte nustatytą atvejį.

III SKYRIUS

VETERINARINIŲ RECEPTŲ, PARAIŠKŲ SAUGOJIMO IR NAIKINIMO TVARKA

22. Veterinarinių receptų ir paraiškų (išskyrus paraiškas, pagal kurias parduoti narkotiniai vaistiniai preparatai), pagal kuriuos parduoti vaistiniai preparatai, pirmieji egzemplioriai vaistinėse turi būti saugomi 1 metus ir pateikiami VVKT inspektoriams paprašius.

23. Paraiškų, pagal kurias parduoti narkotiniai vaistiniai preparatai, pirmieji egzemplioriai vaistinėse saugomi 3 metus ir pateikiami VVKT inspektoriams paprašius.

24. Veterinarijos paslaugų teikėjai trečiąjį veterinarinio recepto, kuriame buvo išrašyti vaistiniai preparatai, antrąjį paraiškos, kurioje buvo išrašyti vaistiniai preparatai, gyvūnų laikytojai antrąjį paraiškos, kurioje buvo išrašyti vaistiniai preparatai, egzempliorių turi saugoti 3 metus ir pateikti Valstybinės maisto ir veterinarijos tarnybos teritorinių valstybinių maisto ir veterinarijos tarnybų (toliau – teritorinės VMVT) pareigūnams jiems paprašius.

25. Paraiškos ir veterinariniai receptai gali būti naikinami tik pasibaigus jų saugojimo terminui. Veterinarinių receptų, paraiškų saugojimo laikas skaičiuojamas neįskaitant jų išrašymo metų. Pasibaigus veterinarinių receptų ir paraiškų saugojimo laikui, jie turi būti sunaikinti: suplėšyti, sudeginti arba susmulkinti specialiu popieriaus smulkintuvu. Nesunaikintus veterinarinius receptus ir paraiškas atiduoti į antrinių žaliavų supirkimo punktus ar išmesti draudžiama.

26. Paraiškos ir veterinarijos receptai vaistinėse naikinami Receptų sunaikinimo tvarkoje, patvirtintoje Lietuvos Respublikos sveikatos apsaugos ministro 2002 m. kovo 8 d. įsakymu Nr. 112 „Dėl receptų rašymo ir vaistų bei kompensuojamųjų medicinos pagalbos priemonių išdavimo (pardavimo) gyventojams“, nustatyta tvarka.

27. Laisvos formos sunaikinimo akte veterinarijos paslaugų teikėjai fiksuoja veterinarinių receptų ir paraiškų, o gyvūnų laikytojai – paraiškų sunaikinimo faktą, taip pat nurodydami sunaikinamų veterinarinių receptų / paraiškų numerius, jų išrašymo datą. Kai sunaikinami veterinariniai receptai ir (ar) paraiškos, kuriais išrašyta narkotinių ar psichotropinių vaistinių preparatų, sunaikinimo akte papildomai turi būti nurodytas vaistinio preparato pavadinimas, vaistinio preparato forma, stiprumas, pakuotės dydis, pakuočių kiekis, receptų ir (ar) paraiškų skaičius.

IV Skyrius

BAIGIAMOSIOS NUOSTATOS

28. Jei vaistinis preparatas atšaukiamas iš rinkos, vaistinės apie tai informuoja veterinarijos paslaugų teikėjus ir gyvūnų laikytojus, kurie pagal paraiškas iš jų įsigijo šį vaistinį preparatą. Veterinarijos paslaugų teikėjai ir gyvūnų laikytojai, gavę pranešimą iš vaistinės, atšauktus iš rinkos vaistinius preparatus turi grąžinti juos pardavusiai vaistinei.

29. Teritorinės VMVT vykdo veterinarijos paslaugų teikėjų ir gyvūnų laikytojų, kurie įsigyja vaistinius preparatus pagal paraiškas, vaistinių preparatų įsigijimo, laikymo ir naudojimo valstybinę kontrolę, VVKT tikrina vaistinių preparatų išdavimą pagal veterinarinius receptus ir paraiškas vaistinėse.

30. Asmenys, pažeidę Aprašo reikalavimus, atsako teisės aktų nustatyta tvarka.

____________________